PRS Guitars

Paul Reed Smith (názov firmy je podľa jeho iniciálok) hudobník a vášnivý gitarista vytvoril skupinu konštruktérov, vďaka ktorým po 20-tich rokoch sa stala táto firma jednou z popredných výrobcov gitár na svete. Medzi výrobkami firmy sú aj podpísané gitary hudobníkmi ako Carlos Santana, Dave Navarro, Mark Tremonti, Al Di Meola, austrálska gitaristka Orianthi (SE Signature model), či vynálezca a návrhár gitár Ted McCarty.

Už niekoľko rokov gitary označené logom PRS Guitars dominujú hlasovaniam v najprestížnejšom hudobnom ocenení hudobných nástrojov MIPA Awards vyhrávajúc prvé miesta v kategórii Best Guitar v rokoch 2006, 2005, 2004 (nominácia), 2003, 2002 a 2001 (nominácia).

Ak niektorý výrobca gitár ohrozil tradičnú mocnú os uplynulých dvoch desaťročí, bola to firma PRS – Paul Reed Smith guitars. Typický nástroj PRS má mimoriadne vysoký štandard, vyzerá exkluzívne, ľahko sa naň hrá a je veľmi všestranný – schopný sa prispôsobiť rôznemu zvukovému výrazu. Takže je logické, že sa tento luxus prejavuje i v cene, čo predpokladá záujem zo strany profesionálov alebo veľmi vážne zameraných amatérskych hráčov.
Paul Reed Smith sa narodil roku 1959 v Bethesde v štáte Maryland. Ako mladík posadnutý hudbou začal hrávať v rôznych krátkodobých kapelách. Vycítil, že týmto smerom sa nedá ísť ďaleko, a v šestnástich rokoch si začal stavať prvé hudobné nástroje. Spočiatku tak, že k existujúcim krkom začal primontovávať nové telá. Krátko po tom urobil dojem na miestneho obchodníka s gitarami tým, že skvele opravil kamarátovu gitaru Les Paul Junior, a tak dostal ponuku na čiastočný úväzok popri štúdiu.
V období, kedy sa snažil vyštudovať matematiku, staval nástroje „na kšeft“ a potuloval sa  v okolí zákulisia všetkých rockových scén vo Washingtone, D.C., a Baltimore, kde nadväzoval kontakty. Najprv sa snažil pritiahnuť pozornosť nejakej rockovej celebrity a v roku 1975 ponúkol na koncerte Tedovi Nugentovi gitaru, ktorú vyrobil. Nugent si u neho objednal verziu modelu Gibson Byrdland s masívnym telom, čo bola v origináli polodutá klenutá gitara populárna u jazzových muzikantov 60. Rokov. Smith, ktorého sebadôvera rástla, uzavrel s Nugentom dohodu: „ Keď sa do tej gitary nezamilujete, vrátim vám peniaze.“ Ale Nugent sa zamiloval a dotyčný nástroj dodnes vlastní.
Smith pochopil, že kľúčk tomu, aby sa stal známym luthierom, je v tom, aby na jeho nástroje hrali známe rockové hviezdy. Skôr než dal Nogentovi svoju gitaru, mal príležitosť ukázať ju Peterovi Framptonovi, anglickému gitaristovi, ktorý práve zažíval svetový úspech so svojim albumom Frampton Comes Alive!. Frampton si u neho tiež objednal gitaru.
V tomto štádiu svojej kariéry bol Smith stále úspešnejší pri stretnutiach s bohatými a slávnymi rockovými hviezdami. „Ukazoval som gitary členom kapely. Strávili so mnou trebárs hodinu a pol pozeraním a skúšaním gitary... nakoniec rozhodli, že som cool a že nejdem ich hviezdu zabiť...potom mi dali priepustku do zákulisia. A takto som sa tam vždy dostal!“
V roku 1976 sa Smithovi naskytla príležitosť stretnúť sa vo Washington´s Capital Center s jedným z hlavných cieľov, ktoré mal vo svojom zozname, sprievodnú kapelu Carlose Santanu a Chicka Corey, skupinu Retur To Forever. Aj keď sa Santanovi gitara páčila, nechcel si ju kúpiť. Ale Al Di Meola z Return To Dorever bol veľmi nadšený a nasledovala objednávka – Di Meola používa od tej doby gitary PRS dodnes!
Zámer Paula Reeda Smitha sa zreteľne ukázal v neskoršej výrobejeho gitár. Je zarážajúce, ako sa podobali modelom, ktoré o desaťročie neskôr vychádzali z výrobného pásu s ich dvojitým výrezom tvaru Les Paul po roku 1958, s jemným klenutím s hmatníkom ozdobeným vtáčikmi...
V lete roku 1977 Smith vyrobil len sedemnásť gitár, ale začal si zhromažďovať úctyhodný zoznam klientov. Mal ešte jeden z nesplnených snov a cieľov: „Chcel som urobiť gitaru pre Carlosa Santanu. Bol som na to pripravený“. Smith dostal druhú príležitosť koncom roku  1980 a tentoraz si od mexickej rockovej hviezdy odniesol objednávku.
V roku 1985 Smith vycítil, že prišiel vo výrobe gitár na zákazku tak ďaleko ako len mohol, a zhromaždil potrebný kapitál, aby mohol otvoriť malú továreň v Annapolise v štáte Maryland. Prvými nástrojmi z výrobnej linky boli varianty modelov PDR Custom. Gitary sa predávali za cenu okolo 1500 usd – stáli teda dvakrát toľko než v Amerike vyrábané gitary Fender Vintage Stratocaster. Nasledovali ďalšie nástroje ako Standard, Signature a Limited Edition a neskôr Artist, McCarty a exotický Private Stock.
V roku 1992 začala firma PRS stavať vlastné gitary Dragon. Boli inšpirované Smithovým snom, ktorý mal v šestnástich rokoch a v ktorom videl gitaru s vykladaním krku v podobe draka. Gitara Dragon 1  sa objavila v limitovanej sérii päťdesiatich kusov, ktoré obli vyzdobené dračou mozaikou z usňa, perleti a z korytnačieho panciera. I napriek tomu že sa predajná cena pohybovala okolo  8000 usd, vypredali sa prakticky okamžite. Tieto vzácne gitary majú dnes cenu okolo 30 ooo usd.

Značka PRS je obdivuhodne nekompromisná. Exotické zvučné drevá a kvalitná práca amerických remeselníkov nie su lacnou záležitosťou, ale tvoria základ na ktorom je postavený úspech firmy.

 Aktuálne PRS modely 
Od roku 2012 delí PRS svoje elektrické a akustické modely gitár do nasledovných kategórií:
Solid Body (modely s masívnym korpusom)
Hollow Body (modely s dutým korpusom)
Signature (špeciálne modely pre svojich reprezentatívnych umelcov, ktoré sú ale možné na voľnom trhu zakúpiť)
SE (jednoduché prevedenie Solid-Body a Hollow-Body modelov)
SE-Signature (jednoduché prevedenie Solid-Body a Hollow-Body modelov)
Special Edition Guitars (špeciálna edícia Solid-Body a Hollow-Body modelov)
Acoustic (akustické modely s dutým korpusom)
SE Acoustic (jednoduché prevedenie akustických modelov s dutým korpusom)

Exkluzívne Private-Stock modely sa vyrábajú len na špeciálnu objednávku. Private-Stock gitary nie sú zaradené do sériovej výroby a patria k raritám hudobných nástrojov.

V roku 2009 rozšírila firma PRS paletu svojich produktov o zosilňovače a reproboxy.

 Iné projekty 

 Externé odkazy 
 Stránka výrobcu 
 YPS, s.r.o., oficiálny distribútor pre Slovenskú Republiku

Kategória:Výrobcovia hudobných nástrojov
Kategória:Podniky v USA
Kategória:Gitary